Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τον καθορισμό της γενικής προσέγγισης για την ανακατανομή των πόρων βάσει του κανονισμού (ΕΚ) αριθ. 1267/1999 για τη θέσπιση μέσου προενταξιακών διαρθρωτικών πολιτικών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Ευρωπαϊκό Συμβούλιο της Κοπεγχάγης της 12ης και 13ης Δεκεμβρίου 2002 ενέκρινε τα αποτελέσματα των διαπραγματεύσεων τα οποία θα καταλήξουν στην προσχώρηση στην Κοινότητα το 2004 των οκτώ χωρών που επί του παρόντος επωφελούνται των διατάξεων του κανονισμού (ΕΚ) αριθ. 1267/1999 του Συμβουλίου. Συνεπώς, κατά την περίοδο 2004-2006, μόνον η Βουλγαρία και η Ρουμανία θα εξακολουθήσουν να επωφελούνται από τις δεσμεύσεις στο πλαίσιο αυτού του κανονισμού.

Επιπλέον, εγκρίνοντας τους χάρτες πορείας που πρότεινε η Επιτροπή [COM(2002)624 τελικό] για τη Βουλγαρία και τη Ρουμανία, το Ευρωπαϊκό Συμβούλιο της Κοπεγχάγης συμφώνησε να αυξηθεί σημαντικά η προενταξιακή βοήθεια. Όσον αφορά την αύξηση των δημοσιονομικών πόρων, το Ευρωπαϊκό Κοινοβούλιο και το Συμβούλιο εξέδωσαν στις 19 Μαΐου 2003 απόφαση για την αναπροσαρμογή των δημοσιονομικών προοπτικών ενόψει της διεύρυνσης (ΕΕ L 147, της 14ης Ιουνίου 2003, σελίδα 25).

Όσον αφορά τον επιμερισμό των δημοσιονομικών πόρων μεταξύ της Ρουμανίας και της Βουλγαρίας, εξακολουθεί να συντρέχει η ανάγκη έγκρισης μίας νομικά δεσμευτικής πράξης. Στην περίπτωση του ISPA, η πράξη αυτή θα εγκριθεί βάσει των ρυθμίσεων του άρθρου 15, δεύτερη υποπαράγραφος του κανονισμού (ΕΚ) αριθ. 1267/1999, στο οποίο ορίζονται τα εξής: "Το Συμβούλιο εκδίδει με ειδική πλειοψηφία, κατόπιν πρότασης της Επιτροπής, απόφαση με την οποία καθορίζει τις κατευθύνσεις για την γενική προσέγγιση της ανακατανομής".

Από το Συμβούλιο ζητείται, ως εκ τούτου, να εγκρίνει το συνημμένο σχέδιο πρότασης απόφασης του Συμβουλίου με το οποίο χαράσσεται η γενική προσέγγιση για την ανακατανομή των διαθέσιμων δημοσιονομικών πόρων για το μέσο ISPA μεταξύ της Ρουμανίας και της Βουλγαρίας, όπως καθορίζεται στο άρθρο 15 του κανονισμού (ΕΚ) αριθ. 1267/1999 του Συμβουλίου.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τον καθορισμό της γενικής προσέγγισης για την ανακατανομή των πόρων βάσει του κανονισμού (ΕΚ) αριθ. 1267/1999 για τη θέσπιση μέσου προενταξιακών διαρθρωτικών πολιτικών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1267/1999 του Συμβουλίου της 21ης Ιουνίου 1999 για τη θέσπιση μέσου προενταξιακών διαρθρωτικών πολιτικών [1] και ειδικότερα τη δεύτερη παράγραφο του άρθρου 15,

[1] ΕΕ L 161, της 26.6.1999, σελ. 73. κανονισμός όπως τροποποιήθηκε τελευταία από τον κανονισμό (ΕΚ) αριθ. 2500/2001 (ΕΕ L 342, 27.12.2001, σ.1).

την πρόταση της Επιτροπής [2],

[2] ΕΕ C [...], [...], σ. [...].

Εκτιμώντας τα ακόλουθα:

(1) Το Ευρωπαϊκό Συμβούλιο της Κοπεγχάγης της 12ης και 13ης Δεκεμβρίου 2002 ενέκρινε τα αποτελέσματα των διαπραγματεύσεων τα οποία θα καταλήξουν στην προσχώρηση στην Κοινότητα το 2004 των οκτώ χωρών που επί του παρόντος επωφελούνται των διατάξεων του κανονισμού (ΕΚ) αριθ. 1267/1999 του Συμβουλίου. Συνεπώς, κατά την περίοδο 2004-2006, μόνον η Βουλγαρία και η Ρουμανία θα εξακολουθήσουν να επωφελούνται από τις δεσμεύσεις στο πλαίσιο αυτού του κανονισμού.

(2) Εγκρίνοντας τους χάρτες πορείας για τη Βουλγαρία και τη Ρουμανία που πρότεινε η Επιτροπή, το Ευρωπαϊκό Συμβούλιο της Κοπεγχάγης συμφώνησε, με μια γενική προσέγγιση ανακατανομής, ότι η αναλογία ανακατανομής έπρεπε να καθοριστεί σε 30/70, αντιστοίχως, στο πλαίσιο του προγράμματος Phare που καθορίστηκε με τον κανονισμό (ΕΚ) αριθ. 3906/89 του Συμβουλίου της 18ης Δεκεμβρίου 1989 σχετικά με την οικονομική ενίσχυση υπέρ της Δημοκρατίας της Ουγγαρίας και της Λαϊκής Δημοκρατίας της Πολωνίας [3], του ειδικού προγράμματος προσχώρησης για τη γεωργία και την αγροτική ανάπτυξη (SAPARD) που καθορίστηκε με τον κανονισμό (ΕΚ) αριθ. 1268/1999 του Συμβουλίου της 21ης Ιουνίου 1999 [4] και του μέσου προενταξιακών διαρθρωτικών πολιτικών (ISPA), που καθορίστηκε με τον κανονισμό αριθ. 1267/1999.

[3] ΕΕ L 375, της 23.12.1989, σελ. 11. κανονισμός όπως τροποποιήθηκε τελευταία από τον κανονισμό (ΕΚ) αριθ. 807/2003 (ΕΕ L 122, 16.5.2003, σ.36).

[4] ΕΕ L 161, 26.6.1999, σ.87.

(3) Σύμφωνα με την πρώτη παράγραφο του άρθρου 15 του κανονισμού (ΕΚ) αριθ. 1267/1999, η ανακατανομή γίνεται βάσει των αναγκών της Βουλγαρίας και της Ρουμανίας και της ικανότητάς τους για απορρόφηση της βοήθειας, καθώς και βάσει των κριτηρίων που καθορίζονται στο άρθρο 4 αυτού του κανονισμού.

(4) Δεδομένου ότι η αναλογία 70/30 ισχύει για την τριετή περίοδο 2004 έως 2006 συνολικά, είναι σκόπιμο να γίνει ενδεικτική κατανομή των συνολικών πόρων σε ετήσια βάση σύμφωνα με αυτήν την αναλογία.

(5) Συνεπώς, η γενική προσέγγιση για την ανακατανομή μεταξύ των υπόλοιπων δικαιούχων χωρών, δηλαδή της Βουλγαρίας και της Ρουμανίας, πρέπει να προβλέπει την εφαρμογή της αναλογίας 70/30 κατά την τριετή περίοδο από το 2004 έως το 2006 συνολικά, και να καθοριστεί ενδεικτική κατανομή των συνολικών πόρων σε ετήσια βάση σύμφωνα με μία ψαλίδα που θα αντανακλά τη συνολική αναλογία.

ΑΠΟΦΑΣΙΖΕΙ:

Άρθρο μόνο

Με βάση τη γενική προσέγγιση για την τριετή περίοδο 2004 έως 2006, οι πόροι στο πλαίσιο του κανονισμού (ΕΚ) αριθ. 1267/1999 πρέπει να ανακατανεμηθούν μεταξύ της Ρουμανίας και της Βουλγαρίας σύμφωνα με την αναλογία 70/30, αντιστοίχως, που θα εφαρμόζεται σ'αυτήν την περίοδο συνολικά.

Κατά την τριετή περίοδο που αναφέρεται στην πρώτη παράγραφο, η ετήσια κατανομή των πόρων στο πλαίσιο του κανονισμού (ΕΚ) αριθ. 1267/1999, θα καθοριστεί με βάση ένα ενδεικτικό ποσοστό 65% έως 75% των συνολικών πόρων στην περίπτωση της Ρουμανίας και 25% έως 35% των συνολικών πόρων στην περίπτωση της Βουλγαρίας.

Βρυξέλλες,

Για το Συμβούλιο

Ο Πρόεδρος